Document ID: 32009D0152

A TANÁCS HATÁROZATA
(2008. november 20.)
az egyrészről az Európai Közösség és tagállamai, másrészről Közép-Afrikai fél közötti átmeneti gazdasági partnerségi megállapodás aláírásáról és ideiglenes alkalmazásáról
(2009/152/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 133. és 181. cikkére, összefüggésben a 300. cikke (2) bekezdése első albekezdésének első mondatával,
tekintettel a Bizottság javaslatára,
mivel:
(1)
A Tanács 2002. június 12-én felhatalmazta a Bizottságot arra, hogy az AKCS-országokkal tárgyalásokat kezdjen a gazdasági partnerségi megállapodásokról.
(2)
Ezek a tárgyalások lezárultak, és 2007. december 17-én sor került az egyrészről az Európai Közösség és tagállamai, másrészről a Közép-Afrikai fél (beleértve Kamerunt) közötti átmeneti gazdasági partnerségi megállapodás (a továbbiakban: átmeneti gazdasági partnerségi megállapodás) parafálására.
(3)
Az átmeneti gazdasági partnerségi megállapodás 98. cikkének (4) bekezdése előírja a megállapodás hatálybalépéséig történő ideiglenes alkalmazását.
(4)
A gazdasági partnerségi megállapodásra irányuló ideiglenes megállapodást - figyelemmel annak egy későbbi időpontban történő megkötésére - a Közösség nevében alá kell írni, és a Közösség hatásköre tekintetében lényeges elemeit ideiglenes alapon kell alkalmazni,
A KÖVETKEZŐKÉPPEN HATÁROZOTT:
1. cikk
Az egyrészről az Európai Közösség, valamint tagállamai és másrészről a Közép-Afrikai fél közötti gazdasági partnerségi megállapodásra irányuló ideiglenes megállapodás aláírását a Közösség nevében a Tanács jóváhagyja, az említett ideiglenes megállapodás megkötéséről szóló tanácsi határozatra is figyelemmel.
A gazdasági partnerségi megállapodásra irányuló ideiglenes megállapodás szövegét csatolták e határozathoz.
2. cikk
A gazdasági partnerségi megállapodásra irányuló ideiglenes megállapodás 92. cikke (2) bekezdésének alkalmazásában a gazdasági partnerségi megállapodással foglalkozó bizottságot egyrészről a Tanács tagjai és a Bizottság képviselője, valamint másrészről Közép-Afrika aláíró államai kormányainak képviselői alkotják. A Bizottság határozati javaslatot tesz a Tanácsnak a Közösség álláspontjáról a gazdasági partnerségi megállapodással foglalkozó bizottság eljárási szabályzatára irányuló tárgyalások céljából.
3. cikk
A Tanács elnöke felhatalmazást kap, hogy kijelölje a gazdasági partnerségi megállapodásra irányuló ideiglenes megállapodásnak a Közösség nevében történő aláírására jogosult személyeket, figyelemmel annak megkötésére is.
4. cikk
A Közösség hatásköre tekintetében lényeges elemeket illetően a gazdasági partnerségi megállapodásra irányuló ideiglenes megállapodást a 98. cikkének (4) bekezdésének megfelelően ideiglenes alapon kell alkalmazni a megkötéséhez kapcsolódó eljárások befejeződéséig. A Bizottság közzé fog tenni egy értesítést az ideiglenes alkalmazás időpontjáról.
Kelt Brüsszelben, 2008. november 20-án.

Labels: 18
5